Valstybinio socialinio draudimo fondo valdybos

prie Socialinės apsaugos ir darbo ministerijos DirektoriAus

ĮSAKYMAS

Dėl Valstybinio socialinio draudimo fondo administravimo įstaigų administruojamų privalomojo sveikatos draudimo įmokų administravimo tvarkos aprašo patvirtinimo

2010 m. rugsėjo 30 d. Nr. V-409

Vilnius

Siekdama užtikrinti Lietuvos Respublikos sveikatos draudimo įstatymo (Žin., 1996, Nr. 55-1287; 2002, Nr. 123-5512) 18 straipsnio 2 dalies nuostatų įgyvendinimą:

1. Tvirtinu Valstybinio socialinio draudimo fondo administravimo įstaigų administruojamų privalomojo sveikatos draudimo įmokų administravimo tvarkos aprašą (pridedama).

2. Įpareigoju:

2.1. Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) Teisės skyrių šį įsakymą paskelbti leidinyje „Valstybės žinios“;

2.2. Fondo valdybos Komunikacijos skyrių šį įsakymą paskelbti Fondo valdybos interneto svetainėje ir Valstybinio socialinio draudimo fondo administravimo įstaigų intraneto svetainėje;

2.3. Fondo valdybos Informacinės sistemos plėtros skyrių šį įsakymą paskelbti Fondo valdybos Draudėjų portale;

2.4. Fondo valdybos Dokumentų tvarkymo skyrių šio įsakymo elektroninius nuorašus išsiųsti Fondo valdybos direktoriaus pavaduotojams, Fondo valdybos skyriams, Fondo valdybos Vidaus audito departamentui, Valstybinio socialinio draudimo fondo valdybos teritoriniams skyriams ir kitoms Valstybinio socialinio draudimo fondo administravimo įstaigoms.

3. Pavedu šio įsakymo vykdymo kontrolę Fondo valdybos direktoriaus pavaduotojui Ričardui Kaminskui.

L. e. direktoriaus pareigas	Česlava Zabulėnienė

_________________

PATVIRTINTA

Valstybinio socialinio draudimo

fondo valdybos prie Socialinės apsaugos

ir darbo ministerijos direktoriaus

2010 m. rugsėjo 30 d. įsakymu Nr. V-409

VALSTYBINIO SOCIALINIO DRAUDIMO FONDO ADMINISTRAVIMO ĮSTAIGŲ ADMINISTRUOJAMŲ PRIVALOMOJO SVEIKATOS DRAUDIMO ĮMOKŲ ADMINISTRAVIMO TVARKOS APRAŠAS

I. BENDROSIOS NUOSTATOS

1. Valstybinio socialinio draudimo fondo administravimo įstaigų administruojamų privalomojo sveikatos draudimo įmokų administravimo tvarkos aprašas (toliau – Tvarkos aprašas) nustato privalomojo sveikatos draudimo įmokų (toliau – PSD įmokos), kurias, vadovaujantis Lietuvos Respublikos sveikatos draudimo įstatymo (Žin., 1996, Nr. 55-1287; 2002, Nr.123-5512; toliau – SDĮ) 18 straipsnio 2 dalies nuostatomis, administruoja Valstybinio socialinio draudimo fondo administravimo įstaigos (toliau – Fondo administravimo įstaigos), apskaičiavimo, sumokėjimo, duomenų pateikimo ir išieškojimo tvarką.

2. Tvarkos aprašas parengtas vadovaujantis Lietuvos Respublikos valstybinio socialinio draudimo įstatymo (Žin., 1991, Nr. 17-447; 2004, Nr. 171-6295; toliau – VSDĮ) ir SDĮ nuostatomis.

3. Tvarkos apraše vartojamos sąvokos suprantamos taip, kaip jos apibrėžtos VSDĮ ir SDĮ.

II. FONDO ADMINISTRAVIMO ĮSTAIGŲ ADMINISTRUOJAMŲ PSD ĮMOKŲ MOKĖTOJAI

4. Fondo administravimo įstaigų administruojamų PSD įmokų mokėtojai:

4.1. Draudėjai, kurie apskaičiuoja, išskaito ir moka PSD įmokas už apdraustuosius asmenis:

4.1.1. dirbančius pagal darbo sutartis, narystės pagrindu einančius renkamąsias pareigas renkamose organizacijose, narystės pagrindu dirbančius ūkinėse bendrijose, žemės ūkio bendrovėse arba kooperatinėse organizacijose, viešojo administravimo valstybės tarnautojus;

4.1.2. operatyvinės veiklos slaptuosius dalyvius, kuriems pagal su jais sudarytas rašytines slapto bendradarbiavimo sutartis mokamas atlygis (nuo 2010 m. rugpjūčio 1 d.);

4.1.3. vidaus tarnybos sistemos pareigūnus, Valstybės saugumo departamento sistemos, Specialiųjų tyrimų tarnybos ir Kalėjimų departamento prie Lietuvos Respublikos teisingumo ministerijos bei jam pavaldžių įstaigų ir įmonių pareigūnus, krašto apsaugos sistemos profesinės karo tarnybos karius, Antrajame operatyvinių tarnybų departamente prie Krašto apsaugos ministerijos civilinę krašto apsaugos tarnybą atliekančius statutinius tarnautojus;

4.1.4. karius savanorius ir aktyviojo rezervo karius, pašauktus į pratybas, mokymus ar vykdyti tarnybos užduočių (nuo 2010 m. liepos 1 d.);

4.1.5. valstybės politikus, Konstitucinio Teismo, Lietuvos Aukščiausiojo Teismo, kitų teismų teisėjus ir kandidatus į teisėjus, prokuratūros pareigūnus, Lietuvos banko valdybos pirmininką, jo pavaduotojus, valdybos narius, Seimo ar Respublikos Prezidento paskirtų valstybės institucijų ar įstaigų vadovus, kitus Seimo ar Respublikos Prezidento paskirtų valstybės institucijų ar įstaigų pareigūnus, Seimo ar Respublikos Prezidento paskirtų valstybinių (nuolatinių) komisijų ir tarybų, kitų valstybinių (nuolatinių) komisijų ir tarybų pirmininkus, jų pavaduotojus ir narius, taip pat pagal specialius įstatymus įsteigtų komisijų ar tarybų pareigūnus, jeigu jiems už darbą mokamas darbo užmokestis;

4.1.6. individualių įmonių savininkus, tikrųjų ūkinių bendrijų ir komanditinių ūkinių bendrijų tikruosius narius;

4.1.7. asmenis, gaunančius pajamas pagal autorines sutartis, taip pat sporto veiklos, atlikėjo veiklos pajamas;

4.1.8. šeimynos dalyvius (nuo 2010 m. liepos 1 d.).

4.2. Draudėjai-fiziniai asmenys, kurie patys moka PSD įmokas:

4.2.1. asmenys, kurie verčiasi individualia veikla, kaip ji apibrėžta Gyventojų pajamų mokesčio įstatyme (advokatai, advokatų padėjėjai, notarai, antstoliai ir kiti asmenys, išskyrus asmenis, kurie vykdo individualią veiklą turėdami verslo liudijimą);

4.2.2. ūkininkai ir jų partneriai, kai žemės ūkio valdos ar ūkio ekonominis dydis už praėjusių metų mokestinį laikotarpį nuo sausio 1 d. iki gruodžio 31 d. yra didesnis kaip 14 europinio dydžio vienetų (toliau – EDV), mokant PSD įmokas už 2010 mokestinius metus;

4.2.3. žemės ūkio individualią veiklą vykdantys gyventojai (ne ūkininkai ir jų partneriai), kai žemės ūkio valdos ekonominis dydis už praėjusių metų mokestinį laikotarpį nuo sausio 1 d. iki gruodžio 31 d. yra didesnis kaip 14 EDV, mokant PSD įmokas už 2010 mokestinius metus;

4.2.4. fiziniai asmenys, kurie verčiasi individualia žemės ūkio veikla, kai žemės ūkio valdos ar ūkio ekonominis dydis pagal valstybės įmonės Žemės ūkio informacijos ir kaimo verslo centro atliktus skaičiavimus už praėjusių metų mokestinį laikotarpį nuo sausio 1 d. iki gruodžio 31 d. yra lygus 4 EDV arba didesnis, mokant PSD įmokas už laikotarpį nuo 2011 m. sausio 1 d.

4.3. Fondo administravimo įstaigos išskaičiuoja PSD įmokas iš gyventojų, gaunančių Ligos ir motinystės socialinio draudimo įstatyme nurodytas iš Valstybinio socialinio draudimo fondo lėšų mokamas pašalpas.

III. DRAUDĖJŲ APSKAIČIUOJAMŲ, IŠSKAITOMŲ IR MOKAMŲ

UŽ APDRAUSTUOSIUS ASMENIS PSD ĮMOKŲ DYDŽIAI IR MOKĖJIMO TVARKA

5. Už asmenis, nurodytus Tvarkos aprašo 4.1.1–4.1.2, 4.1.5, 4.1.7 punktuose, draudėjai moka 3 procentų dydžio PSD įmokas nuo šiems asmenims VSDĮ nustatyta tvarka apskaičiuotų pajamų, nuo kurių skaičiuojamos valstybinio socialinio draudimo įmokos (toliau – VSD įmokos). Už asmenis, nurodytus šio Tvarkos aprašo 4.1.3–4.1.4 punktuose, draudėjai 3 procentų dydžio PSD įmokas privalo mokėti nuo 2011 m. sausio 1 d.

6. Iš asmenims, nurodytiems Tvarkos aprašo 4.1.1–4.1.5 ir 4.1.7 punktuose, VSDĮ nustatyta tvarka apskaičiuotų pajamų, nuo kurių skaičiuojamos VSD įmokos, draudėjai išskaito ir moka 6 procentų dydžio PSD įmokas.

7. Už asmenis, nurodytus Tvarkos aprašo 4.1.6 ir 4.1.8 punktuose, draudėjai išskaito ir moka 9 procentų dydžio PSD įmokas.

8. Už asmenis, nurodytus Tvarkos aprašo 4.1.1–4.1.5 punktuose, draudėjas PSD įmokas (kartu su kitomis VSD įmokomis) sumoka ne vėliau kaip iki kito mėnesio 15 dienos.

9. Už asmenis, nurodytus Tvarkos aprašo 4.1.7 punkte, draudėjas PSD įmokas sumoka atitinkamo atlygio išmokėjimo dieną (kartu su kitomis VSD įmokomis), kuri yra laikoma asmens socialinio draudimo pradžios data.

10. Už asmenis, nurodytus Tvarkos aprašo 4.1.6 ir 4.1.8 punktuose, draudėjas PSD įmokas sumoka ne vėliau kaip iki einamojo mėnesio paskutinės dienos.

IV. INDIVIDUALIŲ ĮMONIŲ SAVININKŲ, TIKRŲJŲ ŪKINIŲ BENDRIJŲ IR KOMANDITINIŲ ŪKINIŲ BENDRIJŲ TIKRŲJŲ NARIŲ PSD ĮMOKŲ DYDŽIAI IR MOKĖJIMO TVARKA

11. PSD ĮMOKŲ MOKĖJIMAS UŽ LAIKOTARPĮ NUO 2010 M. SAUSIO 1 D. IKI 2010 M. BIRŽELIO 30 D.:

11.1. Individualios įmonės, tikrosios ūkinės bendrijos ir komanditinės ūkinės bendrijos už individualių įmonių savininkus, tikrųjų ūkinių bendrijų ir komanditinių ūkinių bendrijų tikruosius narius moka 9 procentų dydžio PSD įmokas nuo pajamų, nuo kurių skaičiuojamos VSD įmokos.

11.2. PSD įmokos mokamos kartą per mėnesį, ne vėliau kaip iki einamojo mėnesio paskutinės dienos.

11.3. Individualios įmonės savininko, taip pat ūkinės bendrijos tikrojo nario PSD įmokų bazę sudaro iš individualios įmonės ar ūkinės bendrijos kalendoriniais metais išsiimama individualios įmonės savininko ar ūkinės bendrijos tikrojo nario asmeniniams poreikiams suma, kuri priskirtina individualios įmonės savininko ar ūkinės bendrijos tikrojo nario su darbo santykiais susijusioms pajamoms, ir kuri kalendorinių metų mėnesį negali būti mažesnė kaip minimalioji mėnesinė alga (800 Lt) ir didesnė kaip 4 einamųjų metų draudžiamųjų pajamų dydžių suma per mėnesį (4680 Lt). 2010 metų draudžiamųjų pajamų dydis – 1170 Lt.

11.4. Individualių įmonių savininkai, ūkinių bendrijų tikrieji nariai PSD įmokų gali nemokėti, kai individuali įmonė ar ūkinė bendrija veiklos laikinai nevykdo ir yra tai deklaravusi Lietuvos Respublikos mokesčių administravimo įstatymo ir jo įgyvendinamųjų teisės aktų nustatyta tvarka. Sąlygos ir tvarka, kai individuali įmonė ar ūkinė bendrija gali būti pripažinta laikinai nevykdančia veiklos, ir dėl šios priežasties gali laikinai neteikti deklaracijų, numatytos Lietuvos Respublikos mokesčių administravimo įstatymo (Žin., 2004, Nr. 63-2243) 77 straipsnyje, taip pat VMI viršininko 2004 m. liepos 9 d. įsakyme Nr. VA-135 „Dėl mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo“ (Žin., 2004, Nr. 109-4117; 2009, Nr. 39-1502). Individuali įmonė ar ūkinė bendrija taip pat laikoma nevykdančia veiklos, jei iki 2008 m. gruodžio 31 d. jai buvo suteiktas likviduojamos įmonės statusas, o visi jos darbuotojai atleisti iš darbo.

11.5. Pasibaigus kalendoriniams metams individualios įmonės, ūkinės bendrijos turi perskaičiuoti už 2010-01-01 – 2010-06-30 laikotarpį mokėtinas PSD įmokas už individualių įmonių savininkus, ūkinių bendrijų tikruosius narius. PSD įmokos (sumokėtų ir mokėtinų PSD įmokų sumų skirtumas), kai jų bazė priklauso nuo asmens pajamų, gautų praėjusiais metais, turi būti sumokėtos iki metinės pajamų deklaracijos pateikimo Valstybinei mokesčių inspekcijai termino paskutinės dienos, t. y. iki kitų metų gegužės 1 d.

11.6. Tais atvejais, kai individuali įmonė ar ūkinė bendrija vykdė veiklą ne visus mokestinius metus, PSD įmokų (kaip ir VSD įmokų) bazės ribos perskaičiuojamos proporcingai veiklos vykdymo laikotarpiui.

12. PSD ĮMOKŲ MOKĖJIMAS UŽ LAIKOTARPĮ NUO 2010 M. LIEPOS 1 D.:

12.1. Individualios įmonės, tikrosios ūkinės bendrijos ir komanditinės ūkinės bendrijos už individualių įmonių savininkus, tikrųjų ūkinių bendrijų ir komanditinių ūkinių bendrijų tikruosius narius moka 9 procentų dydžio PSD įmokas nuo minimaliosios mėnesinės algos.

12.2. PSD įmokos mokamos kartą per mėnesį, ne vėliau kaip iki einamojo mėnesio paskutinės dienos.

12.3. Veiklos laikinai nevykdančių ir likviduojamų individualių įmonių savininkai, ūkinių bendrijų tikrieji nariai PSD įmokų gali nemokėti, jeigu jie yra valstybės lėšomis drausti privalomuoju sveikatos draudimu (pensininkai, neįgalūs asmenys, darbo biržoje registruoti bedarbiai ir kt.) ar dirba kitur ir yra apdrausti privalomuoju sveikatos draudimu (asmenys dirbantys pagal darbo sutartį, valstybės tarnyboje, turintys verslo liudijimą ir kt.).

12.4. Tais atvejais, kai individuali įmonė ar ūkinė bendrija vykdė veiklą ne visus mokestinius metus, PSD įmokų (kaip ir VSD įmokų) bazės ribos perskaičiuojamos proporcingai veiklos vykdymo laikotarpiui.

V. ASMENŲ, KURIE VERČIASI INDIVIDUALIA VEIKLA, PSD ĮMOKŲ DYDŽIAI IR MOKĖJIMO TVARKA

13. Asmenys, kurie verčiasi individualia veikla, kaip ji apibrėžta Gyventojų pajamų mokesčio įstatyme (advokatai, advokatų padėjėjai, notarai, antstoliai ir kiti asmenys, išskyrus asmenis, kurie vykdo individualią veiklą turėdami verslo liudijimą; toliau – asmenys, kurie verčiasi individualia veikla), kartą per mėnesį ne vėliau kaip iki einamojo mėnesio paskutinės mėnesio dienos privalo sumokėti 9 procentų dydžio PSD įmokas nuo minimaliosios mėnesinės algos, galiojančios tą mėnesį, už kurį mokama įmoka.

14. PSD įmokų kas mėnesį galima nemokėti, jeigu asmenys, kurie verčiasi individualia veikla moka ir (arba) už juos yra mokamos SDĮ 17 straipsnio 1 ir 2 dalyse (dirbantys pagal darbo sutartis, pareigūnai, individualių įmonių savininkai, ūkinių bendrijų tikrieji nariai ir kt.) nurodytos PSD įmokos arba jeigu jie yra asmenys, išvardyti SDĮ 6 straipsnio 4 dalyje (apdraustieji draudžiami valstybės lėšomis: pensininkai, neįgalūs asmenys, darbo biržoje registruoti bedarbiai ir kt.).

15. PSD įmokos skaičiuojamos nuo pajamų, nuo kurių skaičiuojamos jų VSD įmokos. PSD įmokų bazę sudaro 50 procentų individualios veiklos apmokestinamųjų pajamų (neatėmus PSD ir VSD įmokų) suma, kuri kalendoriniais metais negali būti didesnė negu 48 einamųjų metų draudžiamųjų pajamų dydžių suma (56160 Lt).

16. Pasibaigus kalendoriniams metams turi būti perskaičiuojamos už praėjusius kalendorinius metus mokėtinos PSD įmokos. PSD įmokos (sumokėtų ir mokėtinų PSD įmokų sumų skirtumas), kai jų bazė priklauso nuo asmens pajamų, gautų praėjusiais metais, turi būti sumokėtos iki metinės pajamų deklaracijos pateikimo Valstybinei mokesčių inspekcijai termino paskutinės dienos, t. y. iki kitų metų gegužės 1 d.

17. Tais atvejais, kai veikla vykdoma ne visus mokestinius metus, PSD įmokų (kaip ir VSD įmokų) bazės ribos perskaičiuojamos proporcingai veiklos vykdymo laikotarpiui.

VI. ŽEMĖS ŪKIO INDIVIDUALIĄ VEIKLĄ VYKDANČIŲ GYVENTOJŲ, KAI ŽEMĖS ŪKIO VALDOS EKONOMINIS DYDIS DIDESNIS KAIP 14 EDV, PSD ĮMOKŲ DYDŽIAI IR MOKĖJIMO UŽ 2010 METUS TVARKA

18. Žemės ūkio individualią veiklą vykdantys gyventojai (ne ūkininkai ir ne jų partneriai), kai žemės ūkio valdos ekonominis dydis už praėjusių metų mokestinį laikotarpį nuo sausio 1 d. iki gruodžio 31 d. yra didesnis negu 14 EDV (toliau – žemės ūkio individualią veiklą vykdantys gyventojai) kartą per mėnesį ne vėliau kaip iki einamojo mėnesio paskutinės mėnesio dienos privalo mokėti 9 procentų dydžio PSD įmokas nuo minimaliosios mėnesinės algos, galiojančios tą mėnesį, už kurį mokama įmoka.

19. PSD įmokų kas mėnesį galima nemokėti, jeigu žemės ūkio individualią veiklą vykdantys gyventojai) moka ir (arba) už juos yra mokamos SDĮ 17 straipsnio 1 ir 2 dalyse (dirbantys pagal darbo sutartis, pareigūnai, individualių įmonių savininkai, ūkinių bendrijų tikrieji nariai ir kt.) nurodytos PSD įmokos arba jeigu jie yra asmenys, išvardyti SDĮ 6 straipsnio 4 dalyje (apdraustieji draudžiami valstybės lėšomis: pensininkai, neįgalūs asmenys, darbo biržoje registruoti bedarbiai ir kt.).

20. PSD įmokų bazę sudaro 50 procentų individualios žemės ūkio veiklos apmokestinamųjų pajamų (neatėmus PSD ir VSD įmokų) suma, kuri kalendoriniais metais negali būti didesnė negu 12 einamųjų metų draudžiamųjų pajamų dydžių suma.

21. Pasibaigus kalendoriniams metams turi būti perskaičiuojamos už praėjusius kalendorinius metus mokėtinos PSD įmokos. PSD įmokos (sumokėtų ir mokėtinų PSD įmokų sumų skirtumas), kai jų bazė priklauso nuo asmens pajamų, gautų praėjusiais metais, turi būti sumokėtos iki metinės pajamų deklaracijos pateikimo Valstybinei mokesčių inspekcijai termino paskutinės dienos, t. y. iki kitų metų gegužės 1 d.

22. Tais atvejais, kai veikla vykdoma ne visus mokestinius metus, mokėtina PSD įmokų suma perskaičiuojama proporcingai veiklos vykdymo laikotarpiui.

VII. ŪKININKŲ IR JŲ PARTNERIŲ, KAI ŽEMĖS ŪKIO VALDOS EKONOMINIS DYDIS DIDESNIS KAIP 14 EDV, PSD ĮMOKŲ DYDŽIAI IR MOKĖJIMO UŽ 2010 METUS TVARKA

23. Ūkininkai ir jų partneriai, kai žemės ūkio valdos ekonominis dydis už praėjusių metų mokestinį laikotarpį nuo sausio 1 d. iki gruodžio 31 d. yra didesnis kaip 14 EDV (toliau šiame skyriuje – ūkininkai ir jų partneriai) kartą per mėnesį ne vėliau kaip iki einamojo mėnesio paskutinės mėnesio dienos privalo sumokėti 9 procentų dydžio PSD įmokas nuo jų pačių pasirinktos sumos, bet ne mažesnės kaip minimalioji mėnesinė alga ir ne didesnės kaip einamųjų metų draudžiamosios pajamos per mėnesį.

24. PSD įmokų kas mėnesį galima nemokėti, jeigu ūkininkai ir jų partneriai moka ir (arba) už juos yra mokamos SDĮ 17 straipsnio 1 ir 2 dalyse (dirbantys pagal darbo sutartis, pareigūnai, individualių įmonių savininkai, ūkinių bendrijų tikrieji nariai ir kt.) nurodytos PSD įmokos arba jeigu jie yra asmenys, išvardyti SDĮ 6 straipsnio 4 dalyje (apdraustieji draudžiami valstybės lėšomis: pensininkai, neįgalūs asmenys, darbo biržoje registruoti bedarbiai ir kt.).

25. PSD įmokos skaičiuojamos nuo pajamų, nuo kurių skaičiuojamos jų VSD įmokos. PSD įmokų bazę sudaro kiekvieno asmens žemės ūkio veiklos apmokestinamųjų pajamų (neatėmus PSD ir VSD įmokų) suma, tačiau ne mažesnė kaip 12 minimaliųjų mėnesinių algų (9600 Lt) ir ne didesnė kaip 12 einamųjų metų draudžiamųjų pajamų dydžių suma (14040 Lt).

26. Pasibaigus kalendoriniams metams turi būti perskaičiuojamos už praėjusius kalendorinius metus mokėtinos PSD įmokos. PSD įmokos (sumokėtų ir mokėtinų PSD įmokų sumų skirtumas), kai jų bazė priklauso nuo asmens pajamų, gautų praėjusiais metais, turi būti sumokėtos iki metinės pajamų deklaracijos pateikimo Valstybinei mokesčių inspekcijai termino paskutinės dienos, t. y. iki kitų metų gegužės 1 d.

27. Tais atvejais, kai veikla vykdoma ne visus mokestinius metus, PSD įmokų (kaip ir VSD įmokų) bazės ribos perskaičiuojamos proporcingai veiklos vykdymo laikotarpiui.

VIII. FIZINIŲ ASMENŲ, KURIE VERČIASI INDIVIDUALIA ŽEMĖS ŪKIO VEIKLA, KAI ŽEMĖS ŪKIO VALDOS AR ŪKIO EKONOMINIS DYDIS YRA LYGUS 4 EDV ARBA DIDESNIS, PSD ĮMOKŲ MOKĖJIMO TVARKA UŽ LAIKOTARPĮ NUO 2011 M. SAUSIO 1 D.

28. Fiziniai asmenys, kurie verčiasi individualia žemės ūkio veikla, kai žemės ūkio valdos ar ūkio ekonominis dydis pagal valstybės įmonės Žemės ūkio informacijos ir kaimo verslo centro atliktus skaičiavimus už praėjusių metų mokestinį laikotarpį nuo sausio 1 d. iki gruodžio 31 d. yra lygus 4 EDV arba didesnis (toliau šiame skyriuje – ūkininkai ir jų partneriai) kartą per mėnesį ne vėliau kaip iki einamojo mėnesio paskutinės dienos privalo sumokėti 9 procentų dydžio PSD įmokas nuo sumos, nuo kurios skaičiuojamos jų VSD įmokos. Ūkininkai ir jų partneriai, kai žemės ūkio valdos ar ūkio ekonominis dydis yra ne mažesnis kaip 4 EDV ir ne didesnis kaip 14 EDV, PSD įmokas moka nuo minimaliosios mėnesinės algos. Ūkininkai ir jų partneriai, kai žemės ūkio valdos ar ūkio ekonominis dydis yra didesnis kaip 14 EDV, PSD įmokas moka nuo jų pačių pasirinktos sumos, bet ne mažesnės kaip minimalioji mėnesinė alga ir ne didesnės kaip einamųjų metų draudžiamosios pajamos per mėnesį.

29. PSD įmokų kas mėnesį galima nemokėti, jeigu ūkininkai ir jų partneriai moka ir (arba) už juos yra mokamos SDĮ 17 straipsnio 1 ir 2 dalyse (dirbantys pagal darbo sutartis, pareigūnai, individualių įmonių savininkai, ūkinių bendrijų tikrieji nariai ir kt.) nurodytos PSD įmokos arba jeigu jie yra asmenys, išvardyti SDĮ 6 straipsnio 4 dalyje (apdraustieji draudžiami valstybės lėšomis: pensininkai, neįgalūs asmenys, darbo biržoje registruoti bedarbiai ir kt.).

30. Ūkininkų ir jų partnerių, kai žemės ūkio valdos ar ūkio ekonominis dydis yra ne mažesnis kaip 4 EDV ir ne didesnis kaip 14 EDV, PSD įmokų bazę sudaro 12 minimaliųjų mėnesinių algų suma. Ūkininkų ir jų partnerių, kai žemės ūkio valdos ar ūkio ekonominis dydis yra didesnis kaip 14 EDV, PSD įmokų bazę sudaro kiekvieno asmens žemės ūkio veiklos apmokestinamųjų pajamų (neatėmus PSD ir VSD įmokų) suma, tačiau ne mažesnė kaip 12 minimaliųjų mėnesinių algų ir ne didesnė kaip 12 einamųjų metų draudžiamųjų pajamų dydžių suma.

31. Pasibaigus kalendoriniams metams turi būti perskaičiuojamos už praėjusius kalendorinius metus mokėtinos PSD įmokos. PSD įmokos (sumokėtų ir mokėtinų PSD įmokų sumų skirtumas), kai jų bazė priklauso nuo asmens pajamų, gautų praėjusiais metais, turi būti sumokėtos iki metinės pajamų deklaracijos pateikimo Valstybinei mokesčių inspekcijai termino paskutinės dienos, t. y. iki kitų metų gegužės 1 d.

32. Tais atvejais, kai veikla vykdoma ne visus mokestinius metus, PSD įmokų (kaip ir VSD įmokų) bazės ribos perskaičiuojamos proporcingai veiklos vykdymo laikotarpiui.

IX. ŠEIMYNOS DALYVIŲ PSD ĮMOKŲ DYDŽIAI IR MOKĖJIMO TVARKA

33. Šeimynos už šeimynų dalyvius moka 9 procentų dydžio PSD įmokas kartą per mėnesį ne vėliau kaip iki einamojo mėnesio paskutinės dienos.

34. Šeimynos dalyvių PSD įmokų bazę sudaro šeimynos dalyvio išlaikymo pajamos, numatytos Lietuvos Respublikos šeimynų įstatyme (Žin., 2010, Nr. 25-1176). Pagal Šeimynų įstatymą šeimynos dalyviams garantuojamos Vyriausybės ar jos įgaliotos institucijos patvirtintoje Socialinių paslaugų finansavimo ir lėšų apskaičiavimo metodikoje nustatytos išlaikymo pajamos, kurios negali būti mažesnės negu minimalioji mėnesinė alga ir didesnės negu Vyriausybės tvirtinamos einamųjų metų draudžiamosios pajamos.

X. GYVENTOJŲ, GAUNANČIŲ LIGOS IR MOTINYSTĖS SOCIALINIO DRAUDIMO ĮSTATYME NURODYTAS IŠ VALSTYBINIO SOCIALINIO DRAUDIMO FONDO LĖŠŲ MOKAMAS PAŠALPAS, PSD ĮMOKŲ DYDŽIAI IR MOKĖJIMO TVARKA

35. Gyventojai, gaunantys Lietuvos Respublikos ligos ir motinystės socialinio draudimo įstatyme (Žin., 2000, Nr. 111-3574) nurodytas iš Valstybinio socialinio draudimo fondo lėšų mokamas pašalpas, nuo šių pajamų moka 6 procentų dydžio PSD įmokas.

36. PSD įmokos, išskaičiuotos iš Valstybinio socialinio draudimo fondo lėšų mokamų pašalpų, turi būti pervestos į pašalpą išmokančio Valstybinio socialinio draudimo fondo valdybos teritorinio skyriaus (toliau – Fondo valdybos teritorinis skyrius) įmokų surenkamąją sąskaitą iki kito mėnesio 15 dienos.

XI. ATLEIDIMAS NUO FONDO ADMINISTRAVIMO ĮSTAIGŲ ADMINISTRUOJAMŲ PSD ĮMOKŲ MOKĖJIMO, KAI ASMENIUI YRA TAIKOMI KITOS VALSTYBĖS TEISĖS AKTAI

37. Asmuo, kuriam, remiantis 2004 m. balandžio 29 d. Europos Parlamento ir Tarybos reglamento (EB) Nr. 883/2004 dėl socialinės apsaugos sistemų koordinavimo (OL 2004 m. specialusis leidimas, 5 skyrius, 5 tomas, p. 72) bei 2009 m. rugsėjo 16 d. Europos Parlamento ir Tarybos reglamentu (EB) Nr. 987/2009, nustatančiu Reglamento (EB) Nr. 883/2204 dėl socialinės apsaugos sistemų koordinavimo įgyvendinimo tvarką (OL 2009 L 284, p. 1) ir atsižvelgiant į 2009 m. birželio 12 d. Socialinės apsaugos sistemų koordinavimo administracinės komisijos sprendimą Nr. H1 „Dėl perėjimo nuo Reglamentų (EEB) Nr. 1408/71 ir Nr. 574/72 prie Reglamentų (EB) Nr. 883/2004 ir Nr. 987/2009 tvarkos ir Socialinės apsaugos koordinavimo administracinės komisijos sprendimų ir rekomendacijų taikymo“ nuostatomis, taikomi kitos Europos Sąjungos, Europos Ekonominės Erdvės valstybės narės ar Šveicarijos socialinį (įskaitant ir sveikatos) draudimą reglamentuojantys teisės aktai, atleidžiamas nuo Fondo valdybos įstaigų administruojamų PSD įmokų mokėjimo Lietuvoje, jeigu šis asmuo Fondo valdybos teritoriniam skyriui pateikia atitinkamos formos galiojančią pažymą (E 101, E 103 formos pažymą dėl taikytinų teisės aktų, patvirtintą Europos Bendrijų darbuotojų migrantų socialinės apsaugos administracinės komisijos 2005 m. kovo 17 d. sprendimu Nr. 202 dėl pavyzdinių formų, būtinų Tarybos reglamentams (EEB) Nr. 1408/71 ir (EEB) Nr. 574/72 taikyti (OL 2006 L77 p. 1), ir Reglamento (EB) 987/2009 1 straipsnio d punkte nurodyti struktūrizuoti elektroniniai dokumentai).

XII. DUOMENŲ APIE PSD ĮMOKAS PATEIKIMAS

38. Draudėjai duomenis apie kiekvienam asmeniui priskaičiuotas pajamas, nuo kurių skaičiuojamos VSD įmokos (tame tarpe ir PSD įmokos), ir įmokų sumas pateikia Fondo valdybos teritoriniams skyriams socialinio draudimo pranešimuose. Draudėjai socialinio draudimo pranešimus apie apdraustuosius teikia vadovaujantis Duomenų apie apdraustuosius ir draudėjus pateikimo ir tikslinimo taisyklėmis, patvirtintomis Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) direktoriaus 2010 m. birželio 4 d. įsakymu Nr. V-243 (Žin., 2010, Nr. 73-3728).

39. Draudėjai-individualios įmonės – už individualių įmonių savininkus, tikrosios ūkinės bendrijos ir komanditinės ūkinės bendrijos už tikrųjų ūkinių bendrijų ir komanditinių ūkinių bendrijų tikruosius narius, šeimynos – už šeimynų dalyvius, asmenys, kurie verčiasi individualia veikla, ūkininkai ir jų partneriai, žemės ūkio individualią veiklą vykdantys gyventojai socialinio draudimo pranešimų apie apskaičiuotas ir sumokėtas PSD įmokas neteikia. Šių asmenų PSD įmokos apskaitomos vadovaujantis Draudėjų finansinių ataskaitų sudarymo ir patvirtinimo taisyklėmis, patvirtintomis Fondo valdybos direktoriaus 2010 m. vasario 19 d. įsakymu Nr. V-94 (Žin., 2010, Nr. 23-1111).

XIII. FONDO ADMINISTRAVIMO ĮSTAIGŲ ADMINISTRUOJAMŲ PSD ĮMOKŲ, DELSPINIGIŲ IR BAUDŲ APSKAIČIAVIMO, IŠIEŠKOJIMO IR PERMOKĖTŲ PSD ĮMOKŲ GRĄŽINIMO TVARKA

40. Nustatytais terminais nesumokėtos PSD įmokos išieškomos vadovaujantis Priverstinio poveikio priemonių taikymo taisyklėmis, patvirtintomis Fondo valdybos direktoriaus 2009 m. sausio 21 d. įsakymu Nr. V-32 (Žin., 2009, Nr. 11-436) Už pavėluotai pervestas PSD įmokas delspinigiai skaičiuojami ir už neteisėtai sumažintas PSD įmokas baudos skiriamos VSDĮ nustatyta tvarka.

41. Permokėtos PSD įmokų sumos grąžinamos Fondo valdybos nustatyta tvarka.

XIV. BAIGIAMOSIOS NUOSTATOS

42. Asmenys gali sumokėti PSD įmokas ir už ateinančius laikotarpius, tačiau ne daugiau kaip už einamuosius kalendorinius metus.

43. PSD įmokos sumokamos į Fondo administravimo įstaigų lėšų surenkamąsias sąskaitas. Mokėjimo dokumente turi būti nurodomas įmokos kodas. Įmokų, mokamų į valstybinio socialinio draudimo fondo biudžetą kodai tvirtinami Fondo valdybos direktoriaus įsakymu.

44. Fondo valdyba SDĮ nustatytas ir gautas PSD įmokas, taip pat papildomai išieškotas PSD įmokas, SDĮ nustatyta tvarka perveda į Valstybinės ligonių kasos Privalomojo sveikatos draudimo fondo biudžeto sąskaitą. Fondo valdyba atsiskaitymus su Privalomojo sveikatos draudimo fondo biudžetu gali vykdyti SDĮ nustatyto dydžio PSD įmokų ir iš Privalomojo sveikatos draudimo fondo biudžeto finansuojamų sveikatos priežiūros įstaigų VSD įmokų tarpusavio įskaitymais.

_________________